***Par LU atklāta konkursa***

***„*** ***Latvijas Universitātes ēku un piegulošo teritoriju uzkopšanas pakalpojumi”***

***(Iepirkuma ident. Nr. LU 2016/35) nolikumu***

Latvijas Universitātes (LU) iepirkumu komisija, atbildot uz ieinteresētā piegādātāja uzdotajiem jautājumiem, sniedz skaidrojumu par Latvijas Universitātes organizētā atklātā konkursa „Latvijas Universitātes ēku un piegulošo teritoriju uzkopšanas pakalpojumi” (id. Nr. LU 2016/35) nolikumā (turpmāk – Nolikums) noteiktajām prasībām:

**Jautājums:**„Tehniskajā specifikācijā adresē Šķūņu ielā 4, Rīgā ir norādīta telpu platība 273 kv.m. , bet Darba uzdevumā – 973 kv.m. **Cik kv.m. ir uzkopjamā telpu platība?”**

*Iepirkuma komisijas atbilde:*

Nolikuma 8.daļas Tehniskajā specifikācijā (45.lpp.) ir ieviesusies tehniska drukas kļūda. Pareiza ir Darba uzdevumā (46.lpp.) norādītā Šķūņu ielas 4, Rīgā uzkopjamā platība – **973 kv.m**.

**Jautājums:** „Tehniskajā specifikācijā adresē Kalpaka bulv.4, Rīgā norādīta stikla starpsienu un stikla durvju platība 102,3 x 2, bet darba uzdevumā nav norādīta to mazgāšana. **Vai ir jāmazgā stikla starpsienas un durvis, ja jāmazgā, tad cik bieži?**”

*Iepirkuma komisijas atbilde:*

Stikla starpsienas un stikla durvju mazgāšana Kalpaka bulv.4, Rīgā ir ietverta 8.daļas Darba uzdevuma 1.punkta Darbu aprakstā: „Vertikālo virsmu tīrīšana (durvis, spoguļi, iekštelpu stikli, mēbeles)”, kas ir jātīra 5 reizes nedēļā (Nolikuma 37.lpp.).

**Jautājums:** „Cik katrā adresē ir lampu un gaismas ķermeņu, mīksto mēbeļu?”

*Iepirkuma komisijas atbilde:*

Iepirkumu komisija uzskata, ka gaismas ķermeņu un mīkstā inventāra skaits ir mainīgs un nav iespējams norādīt konkrētu to skaitu. Taču, tā kā liela apjoma papildinājumi tuvākā gada laikā LU nav paredzēti, Pretendentam, sagatavojot piedāvājumu, būtu jāvadās pēc ēku apsekošanā iegūtās informācijas.

**Jautājums:** „RD saistošie noteikumi paredz teritorijas uzkopšanu un tīrības uzturēšanu veikt nepārtraukti visas dienas garumā un 7 reizes nedēļā. Tehniskajā specifikācijā teikts, ka teritorijas uzkopšana ir 5 reizes nedēļā, ievērojot RD saistošos noteikumus. **Cik reizes nedēļā jāuzkopj teritorija?**”

*Iepirkuma komisijas atbilde:*

Iepirkumu komisija uzskata, ka Tehniskajā specifikācijā ir minēts teritorijas uzkopšanas biežums, kas ir atbilstošs 2015.gada 28.aprīļa Rīgas domes saistošajiem noteikumiem Nr.146, jo to 4.punkts nosaka, ka

„4.1. nekustamā īpašuma teritorijā – teritorijas sakopšanu, zālienu nopļaušanu (zāles garums nedrīkst pārsniegt 20 cm), apstādījumu uzturēšanu, nepieļaujot atkritumu (tajā skaitā bioloģiski noārdāmo – nokritušo koku lapu un zaru) uzkrāšanos;

4.2. nekustamā īpašuma teritorijā esošo koku, krūmu un to zaru apzāģēšanu gar ietvēm un brauktuvēm (vietās, kur tiek traucēta gājēju un transporta pārvietošanās) un to novākšanu;

4.3. piegulošās teritorijas kopšanu: zālienu nopļaušanu (zāles garums nedrīkst pārsniegt 20 cm), ietves tīrīšanu, nepieļaujot atkritumu (tajā skaitā bioloģiski noārdāmo – nokritušo koku lapu un zaru) uzkrāšanos;

4.4. nekustamā īpašuma un tam piegulošajā teritorijā esošo gājēju ietvju, izņemot sabiedriskā transporta pieturvietas, piebrauktuvju un piebraucamo ceļu attīrīšanu no sniega un ledus līdz ceļa segumam, pretslīdes materiāla kaisīšanu, kā arī publiskai lietošanai ierīkotu pagalma celiņu tīrīšanu un kaisīšanu katru dienu līdz plkst. 8.00 un, ja nepieciešams, visas dienas laikā; pieļaujama sniega vaļņu veidošana, ja tie netraucē gājēju kustību pa ietvēm; aizliegts veidot sniega vaļņus tuvāk par 5 metriem no gājēju pārejām un krustojumiem, kā arī koku apdobēs;

4.5. savāktā sniega izvešanu no ietvēm, kur tas traucē gājēju un transporta satiksmi, darba dienās no plkst. 21.00 līdz plkst. 7.00, brīvdienās un svētku dienās jebkurā laikā uz vietām, ko noteikusi pašvaldība. Informācija par sniega izvešanas vietām tiek publicēta pašvaldības portālā;

4.6. dažādu priekšmetu novākšanu no ietvēm, kā arī gājējiem un transporta satiksmei bīstamo vietu iežogošanu ietvju seguma bojājumu gadījumos; situācijās, kad to nevar veikt pašu spēkiem, par to paziņo Rīgas pašvaldības policijai.”

**Jautājums:** „Kādi darbi esošo apstādījumu kopšanā jāveic dārzniekam?”

*Iepirkuma komisijas atbilde:*

Iepirkumu komisija uzskata, ka dārzniekam jāveic esošo apstādījumu uzturēšana kārtībā, kas ietver nezāļu ravēšanu, krūmu un skujeņu apgriešanu/izgriešanu, augu pārstādīšanu, laistīšanu u.c. līdzīga rakstura darbus pēc nepieciešamības.